Kiriku ülesandeks on Jumala Sõna kuulutamine ja sakramentide jagamine ning kiriku kuulutuse keskseks sõnumiks on "Kristus on üles tõusnud!" Pole tähtis, mis ajajärgus me elame ja millises maailmanurgas parasjagu tegutseme - sõnum ülestõusnud Issandast on ja jääb Kiriku missiooniks kuni Issanda taastulemiseni. Selle missiooni algatajaks on Kristus ise, kes Jumala Pojas võttis inimese kuju, sündis neitsi Maarjast ja elas meie hulgas. Üks osa Tema missioonist oli jüngrite valimine ja koolitamine selle sõnumi edasiviimiseks pärast taevaminemist, kus Ta istub oma Isa paremal käel. Evangeeliumidest loeme, et 12 valitu hulgas oli ka Betsaidast pärit Siimon, kellele sai auks olla üks nendest vähestest, kes puutusid üsna lähedalt kokku Jeesuse eluga. Siinse artikli eesmärk on heita põgus pilk Peetruse ellu ja tema missiooni kiriku juhi ja karjasena ning esimese Rooma piiskopina. Ehk on meil endilgi midagi õppida sellelt lihtsalt kalurilt, kelle armastus Kristuse ja Kiriku vastu (kelle peaks on Kristus ise) oli lõputu.